અમદાવાદ: એશિયા કપનો આજથી પ્રારંભ થઈ રહ્યો છે, સટ્ટાબજારમાં ભારત અત્યારે હોટ ફેવરિટ છે. ભારતનો ભાવ 70 પૈસા છે. પાકિસ્તાનનો ભાવ રૂ.1 થી 1.10 પૈસા, શ્રીલંકાનો ભાવ રૂ.1.40 થી 1.50 પૈસા, બાંગ્લાદેશનો ભાવ રૂ. 2 અને યુએઈનો ભાવ રૂ. 5 ચાલી રહ્યો છે. ઘણા લાંબા સમય બાદ પાકિસ્તાન સામે ભારત મેચ રમશે, તેમાં સટોડિયા ટોસથી માંડીને છેલ્લા બોલ સુધી વિવિધ પ્રકારના સટ્ટા રમશે. ટી-20 મેચોમાં સટોડિયા દ્વારા રમવામાં આવતા સટ્ટાની રકમના હિસાબ પૂરા થાય એટલે બીજા દિવસે આંગડિયા મારફતે તે રકમના હવાલા પાડવામાં આવતા હોય છે, જેમાં બેથી ત્રણ આંગડિયા પેઢીમાં સટોડિયાઓની ચિઠ્ઠીમાં હિસાબ રાખતા હોય છે. ઉલ્લેખનીય છે કે ગત વર્ષે એન્ફોર્સમેન્ટ વિભાગે વડોદરામાં દરોડો પાડીને ચાર બુકીઓને પકડ્યા હતા, જેમની તપાસમાં માત્ર બે માસમાં જ 2800 કરોડનો સટ્ટો માત્ર ગુજરાતમાં જ રમાયો હોવાનું બહાર આવ્યું હતું.